মফস্বলের সরকারি স্কুলে পড়া সাধারণ বাড়ির দস্যি একটি ছেলে। মন ছিল ছবি আঁকায়। এভাবেই কখন যেন রীতিমতো কমিক স্ট্রিপ আঁকতে শুরু করে দিল ছেলেটি। সমস্ত বিষয়েই তার অদম্য কৌতূহল। একদিকে সে যেমন কল্পনাপ্রবণ, আর একদিকে বিজ্ঞানের খুঁটিনাটি বিষয়গুলিতেও সমান নজর তার। শিল্পীমন যখন অবচেতনেও নানা স্কেচ আর রঙের খেলা নিয়ে ভাবতে ব্যস্ত, ঠিক তখনই আর একদিকে নিজের চেষ্টায় কম্পিউটারের একের পর এক প্রোগ্রামিং ল্যাঙ্গুয়েজ শিখতে সাহায্য করছে তাঁর তীক্ষ্ণ বুদ্ধি। সবসময় নতুন কিছু করতে চাওয়া ছেলেটির কল্পনা আর বাস্তবের মিশেল ঘটাতে খুব একটা সময় লাগেনি। নানা চড়াই উতরাই পেরিয়ে আজ তিনি একজন সফল উদ্যোগপতি। অ্যানিমেশন এবং কম্পিউটার গেমিংয়ের আজব দুনিয়ায় তাঁর সাফল্য গর্বিত করে রাজ্যবাসীকে। আজ ইওর স্টোরিতে সোদপুরের অরিজিৎ ভট্টাচার্যের কাহিনী।